Tuesday, 23 July 2019, 6:09 AM
By Sameera, 15 April, 2019, 17:00
इंदौर । प्रदेश की इंदौर लोकसभा सीट से प्रधानमंत्री नरेंन्द्र मोदी के चुनाव लडने की चर्चा जोरशोर से चल रही है। लोकसभा स्पीकर सुमित्रा महाजन के चुनाव लड़ने से इनकार करने और भाजपा महासचिव कैलाश विजयवर्गीय की पश्चिम बंगाल में व्यस्तता के बाद इंदौर सीट पर पैराशूट प्रत्याशी के आसार ज्यादा नजर आ रहे हैं। यहां बता दें कि प्रदेश में इंदौर सहित भोपाल, विदिशा, सागर, गुना सीट पर ही नामों की घोषणा बाकी है। इंदौर सीट पर रोज नए दावेदारों के नाम आ रहे हैं। वहीं भोपाल लोकसभा सीट को लेकर भी भाजपा में अभी तक असमंजस की स्थिति बरकरार है। पिछले कुछ दिनों से इंदौर से प्रधानमंत्री नरेंद्र मोदी के चुनाव लड़ने की चर्चा जोरों पर है। लोकसभा स्पीकर सुमित्रा महाजन रविवार को दिल्ली में ही थीं। आंबेडकर जयंती के आयोजन में शामिल होने के बाद वे शाम को इंदौर लौट आईं। आयोजन के दौरान उनकी बड़े नेताओं से चर्चा भी हुई।
सूत्रों के अनुसार, महाजन ने अपनी पसंद शीर्ष नेतृत्व को बताई, हालांकि इंदौर लौटने के बाद ताई कुछ सामाजिक आयोजनों में शामिल हुईं। तब उनके साथ स्थानीय भाजपा नेता भी थे, लेकिन उन्होंने दिल्ली में हुई नेताओं की मुलाकात को लेकर चर्चा नहीं की। भाजपा द्वारा झाबुआ-रतलाम लोकसभा सीट पर विधायक जीएस डामोर को उम्मीदवार बनाए जाने के बाद महापौर मालिनी गौड़ की राह आसान हो गई। संगठन ने तय किया था कि विधायकों को सांसद का चुनाव नहीं लड़ाया जाएगा, लेकिन डामोर की उम्मीदवारी घोषित होने के बाद भाजपा ऐसा प्रयोग शेष सीटों पर भी कर सकती है। इधर, मालिनी गौड़ का कहना है कि संगठन का जो आदेश होगा उसे मैं मानूंगी। उधर, संगठन द्वारा अब तक उम्मीदवार घोषित नहीं किए जाने से इंदौर से कई नेताओं के नाम चल पड़े हैं। इनमें भंवरसिंह शेखावत, शंकर लालवानी, कृष्णमुरारी मोघे आदि शामिल हैं।